《石景山》
清代·周金然

山游各取宜，宜眺兹山最。崚嶒倚绝壁，面面供元对。

岩洞互出没，巨灵何狡狯。拾级忽凌空，遐想出天外。

泱漭河流奔，回薄亘如带。眦光穿溟涬，身世了不碍。

黝知卢沟底，明见飞虹背。苍茫塞上山，山山尽施黛。

黾勉跻层巅，城郭交显晦。窅然万象收，天风送清籁。

延赏入奇怀，浩荡自我辈。安能苦牵迫，白日红尘内。

疲乐理则均，嗒焉寄深慨。

作者简介：江南上海人，字广居，号广庵。康熙二十一年进士。官洗马。工书法，告归时以平生所书进呈圣祖。有《广庵全集》。